মোশারফ হোসেন: বলা হয়ে থাকে অর্থকড়ির বিষয়ে গ্রাহকরা ঈশ্বরের পর তার ব্যাংকারের ওপরই আস্থা রাখেন। তাই স্বামীর যে অর্থের কথা স্ত্রী জানেন না, কিংবা স্বামীর পকেটে প্রতিদিন অবহেলায় পড়ে থাকা পাঁচ টাকা, ১০ টাকার নোটগুলো জমিয়ে স্ত্রীর সঞ্চয় করা যে লাখ টাকার খবর স্বামী রাখেন না, সেই টাকার খবর ব্যাংকার সাহেব ঠিকই জানেন! ব্যাংকার-গ্রাহক সম্পর্কের বদৌলতে সৃষ্ট এ আস্থার ফলেই গ্রাহকরা নিজের কষ্টার্জিত টাকা, এমনকি সারা জীবনের সঞ্চয় সরল বিশ্বাসে ব্যাংকারের কাছে গচ্ছিত রেখে যান। জমাকৃত অর্থের গোপনীয়তা এবং নিরাপত্তার পাশাপাশি কিছু মুনাফা বা লাভ পাবেন, কিংবা নির্ধারিত সময় পরে উল্লেখযোগ্য পরিমাণ বেনিফিট পাবেন- এটাই প্রত্যাশা। স্বপ্ন দেখেন- এককালীন প্রাপ্য এই টাকা দিয়ে মেয়ের বিয়ে দেবেন, ছেলেকে ডাক্তারি পড়াবেন, ঢাকায় একটি ফ্ল্যাট কিংবা শহরে এক খণ্ড জমি কিনবেন। কিন্তু প্রত্যাশা এবং প্রাপ্তির হেরফেরে গ্রাহকের বিশ্বাসে প্রায়ই চিড় ধরে।